140 aastat järjepidevust  Laupäeval tähistati ka kiriku koori 140. aastapäeva. 1868. aastal kohaliku kooliõpetaja Jaan Rümmeli asutatud kogudusekoor on tegevust katkestamata laulnud läbi kolme sajandi. Koor osales Tartus esimesel üldlaulupeol ja võitis 1887. aastal  Tartus rahvapeol I auhinna. Tegutsetud on katkestusteta, ehkki on olnud nii paremaid kui ka halvemaid aegu. Nüüdseks on kooris 31 aktiivset lauljat. Koorijuht Mari Tooming, kes peab oma eelkäijate traditsiooni kohaselt ka koguduse organisti ametit, kasvatab uut lauljate põlvkonda, juhendades lisaks koguduse laste muusikatööd. «Kogudus on muusikatööd alati väga oluliseks pidanud,» ütles Mari Tooming. «Traditsioon on muutunud väärtuseks omaette ja paneb koorile ka kohustuse mitte väsida, mitte tüdida.»  Pidulikul jumalateenistusel Kolga-Jaanis, kus teenisid õpetaja Ants Tooming, Tallinna praost Jaan Tammsalu ja Viljandi abipraosti kt Hedi Vilumaa, mõeldi sel laupäeval ennekõike järjepidevusele ja vajadusele ühte hoida, et kestaksid nii aated kui teotahe.